অবকক্ষ (আন্তরমস্তিষ্ক)
অবকক্ষ বা হাইপোথ্যালামাস (ইংরেজি: Hypothalamus) (গ্রিক থেকে ὑπό = নিচে এবং θάλαμος = কক্ষ, প্রকোষ্ঠ) অগ্র মস্তিষ্কের একটি অংশ যা কক্ষের (থ্যালামাসের) ঠিক নিচে অবস্থিত ও ধূসর পদার্থ দ্বারা নির্মিত একটি কাঠামো। অবকক্ষ হাইপোফাইসিয়াল ট্র্যাক্ট দ্বারা পিটুইটারি গ্রন্থির সাথে যুক্ত থাকার মাধ্যমে স্নায়ু তন্ত্রের সাথে অন্তঃক্ষরা গ্রন্থির সংযোগ ঘটায়। অবকক্ষ শ্বসনজনিত কিছু কাজ ছাড়াও স্বয়ংক্রিয় স্নায়ু তন্ত্রের কিছু কাজ করে। এটি কতিপয় উদ্বোধক রস (হরমোন) সৃষ্টি ও ক্ষরণ করে যাদের অবকক্ষীয় উদ্বোধক রস বা বিমুক্তকারী উদ্বোধক রস (রিলিজিং হরমোন) বলে। আর এরই প্রভাবে এরা পিটুইটারি গ্রন্থিকে উদ্দীপ্ত কিংবা নিবৃত করে। অবকক্ষ শরীরের তাপমাত্রা, ক্ষুধা, তৃষ্ণা, ঘুমের মত গুরুত্বপূর্ণ কাজে নিয়োজিত থাকে।